عه‌لی حسێن فه‌یلی/ له‌ كاتێكدا هیچ رێگا‌یه‌ك
بۆ ده‌رباز بوون  له دۆخی ئێستای  ئه‌م وڵاته‌ 
ده‌سته‌به‌ر نه‌كراوه‌،  ساڵ كۆتایی
هات  و له‌ سۆنگه‌ی ئه‌وه‌ی  میلله‌ت 
هاریكاری یه‌كترنين ،  ته‌نیا خێرخوازيی
ده‌ره‌كی به‌سه‌نده‌ نییه‌  گشت كێشه‌ كه‌ڵه‌كه‌بووه‌كان‌  له‌ ئاینده‌یه‌كی نزیكدا چاره‌سه‌ر بكات.
كارنامه‌ی عيراق بۆ ساڵی 2020  خاڵی لاوازو تراژدیكی گه‌لێك زۆربوو‌ و وه‌ها
بچێته‌ پێش له‌ ساڵی داهاتوودا مه‌ترسییه‌كی مه‌زن  هه‌ره‌شه‌ له‌م وڵاته‌ ده‌كات چونكو  چاره‌سه‌ری 
گه‌نده‌ڵی و ناعه‌داله‌تی و بێهیوایی ، ‌ هه‌ڵاتن  له‌ به‌رپرسیاریه‌تی نییه‌ و  پێویستی به‌ زۆر شتی دیكه‌ هه‌یه‌.
ئه‌و ئازادییه‌ی ‌ بنیاتنه‌ری  مێژووه‌، 
گه‌ڕانه‌وه‌ی بۆ رابردوو مه‌حاڵ كردووه‌ ! هه‌رچه‌ند هه‌ندێك جار  رێگه‌ی روو له‌ ئاینده‌ دژواره‌ و پاشه‌كشێ‌  ئاسان دێته‌ به‌رچاو به‌ڵام ئه‌م گه‌ڕانه‌وه‌یه‌
به‌ رواڵه‌ت ئاسانه‌  له‌ عیراقدا مه‌حاڵه‌
و هیچ رێكارو بڕیارێك بۆ درێژه‌دان به‌ ته‌مه‌نی 
قۆناغێكی مێژوویی به‌سه‌رچوو كاریگه‌ری ئیجابی نابێ  .
له‌م كۆتاییه‌ی ساڵی 2020 ئه‌گه‌ر كه‌سێك  بخوازێ سه‌باره‌ت به‌ مێژووی سه‌د ساڵی دوایی عیراق
و دۆخه‌ كۆمه‌ڵایه‌تیه‌كه‌ی  زانيارى  دروست به‌ده‌ست بهێنێ و له‌ فه‌لسه‌فه‌ی بیرو
ئه‌ندێشه‌و سیاسه‌ت و ململانێی ناوخۆیی و ریشه‌ی قه‌یرانه‌ دوانه‌هاتووه‌كانی به‌ئاگا
بێ، پشتبه‌ستوو به‌ سه‌رچاوه‌كۆنه‌كان حه‌یران 
ده‌بێ و  به‌ دروستی نازانێ  ده‌بێ روو له‌ كوێ بكات و چ كتێب و سه‌رچاوه‌یه‌ك  بخوێنێته‌وه‌.
به‌رنامه‌ رێژی بۆ ئاینده‌ی وڵاتێكی
فره‌ نه‌ته‌وه‌و ئایین و ئایینزا  ئاسان نییه‌.
ئه‌میان به‌رنامه‌ رێژی كۆمه‌ڵایه‌تیش ده‌خوازێ‌ كه‌ له‌ته‌ك گیان و ژیانی مه‌ردم
و ئیمكانه‌ مێژووییه‌كان بگونجێ‌. دیاره‌ له‌ گشت سه‌رده‌مێكدا ئه‌و سیاسه‌تانه‌  به‌  ژیرانه‌و
عاقلانه‌ ناوبراوه‌ كه‌ پێگه‌و هێزیان به‌ حكومه‌ت به‌خشیوه‌ و یه‌كیه‌تی و هاوبه‌ستگییان
له‌ نێوان چین و توێژه‌كانی كۆمه‌ڵگه‌  به‌دیهێناوه
و هه‌لومه‌رجی ژیانیان باشتركردووه‌.
پاش ئه‌و گشته‌ ساڵه‌  وه‌ختیه‌تی له‌  سه‌فه‌ری سه‌وداو خه‌یاڵی خۆش و ئاسووده‌ رزگار
بین و رێگه‌ی سیاسه‌ت به‌ تێبینی و ناسینی دۆخی جیهان و بارودۆخی ناوخۆی
عيراق   پێوشوێن بگرین.
سیاسه‌ت قسه‌یه‌كی نوێ نییه‌. رێگاكانی   ده‌رچوون له‌و زیندانه‌ مێژوویی و سیاسیه‌ی ‌كه‌
ته‌ژییه‌ له‌ قه‌یران  ده‌بێ گونجاو له‌ته‌ك
هه‌لومه‌رج و ئیمكاناتی به‌رده‌ست بێ. راسته‌ كارنامه‌ی هه‌ر حكومه‌تێك وێنای  تێگه‌یشتنیه‌تی له‌  سه‌رده‌می 
خۆی ، لێ ئه‌گه‌ر له‌ روانگه‌ی سیاسی و ئه‌خلاقی   له‌ پشتیوانی مه‌ردم بێ به‌ش بوو ، ده‌بێته‌  حكومه‌تێكی سست و لاواز كه‌ گوفتار و بڕیارو
كرداره‌كانی فره‌تر بۆ پڕ كردنه‌وه‌ی زه‌مه‌نی خاڵیه‌ نه‌ ‌ هێوركردنه‌وه‌ی  دۆخه‌كه‌ و ئاسایی كردنه‌وه‌ی  ژیان.
چه‌ند ده‌یه‌ پێش ئێستا ، سه‌دام به‌  جه‌نگ و داگیركردنی  كوه‌یت نه‌يتوانی میلله‌تی عیراق به‌خته‌وه‌ر
بكات! به‌ كۆمه‌ڵكوژی نه‌یارو سه‌ركووتی میلله‌ت نه‌یتوانی  عیراقیه‌كان‌ 
بگه‌ێنێته‌ كه‌ناری ئارام.  تا دونیا
له‌ حه‌قیقه‌تی كێشه‌كانی ئه‌م وڵاته‌ تێنه‌گات و راو پێشنیارو داخوازى  سێ كوچكه‌ی خاوه‌نی كێشه‌كان ‌ ( سوننه‌ + شیعه‌ی
عه‌رب‌ و كورد ) نه‌بیستێ و  نه‌زانێ چی
رووی داوه‌و چی روو ئه‌دات ،  له‌  ساڵی ئاینده‌ش پێشبینی  دۆخێكی 
باشتر بۆ عیراق  ناكرێ چونكو   توندو تیژی و گه‌نده‌ڵی  په‌چه‌ی 
شه‌رمی لاداوه‌.
